舟溪吟
作者：徐僑
朝代：宋

paragraphs: 舟溪羣山俱有情，禺昂環列如逢迎。
東出雙秀高沖天，推先兩峰當我前。
二水南來炯相顧，合流于西疑欲住。
成此溪山一段清，中有一園十畝平。
著我翛然數間屋，遶屋但栽竹與菊。
扶杖行舒景物娛，開卷坐對聖賢讀。
嗟余藐焉天地間，居然分得此清閑。
毋餒浩然有以老，也應不負爾溪山。